Einhverju sinni gantaðist ég hér á síðunni með það við Ögmundarnir fylgdumst vel hver með öðrum . Alla vega vakna ég alltaf til lífsins þegar Ögmundur Þór Jóhannesson heldur hér tónleika en hann hefur verið búsettur erlendis undanfarin ár við nám og störf . Það er ekki bara nafnið sem kallar á athygli mína heldur veitir það mér ómælda ánægju að hlýða á þennan unga gítarsnilling . Ögmundur er menntaður hér á landi , í Barcelona á Spáni og Mozarteum í Salzburg í Austurríki , en alls staðar hefur hann útskrifast með hæstu einkunn . Ögmundur Þór hefur unnið til verðlauna víða um lönd og borið hróður Íslands til allra heimshorna á hljómleikaferðum sínum . Að undanförnu hefur Ögmundur haldið tónleika á Vestfjörðum , Siglufirði og nú síðast að Gljúfrasteini í Mosfellssveit . Þar kom hann fram ásamt Páli Palomares fiðlusnillingi en þeir tónleikar voru mjög góðir af hálfu beggja listamnana . Um það get ég borði vitni . Á morgun , þriðjudaginn 23. júlí ( kl. 20 ) verður Ögmundur Þór með tónleika í Þjóðmenningarhúsinu í Reykjavík . Vonandi lætur áhugafólk um tónlist þá tónleika ekki fram hjá sér fara . Tónleikarnir í Þjóðmenningarhúsinu tengjast svokallaðri Midnight Sun Guitar Festival sem er alþjóðleg gítarhátíð sem nú fer fram í fyrsta sinn . Allir tónleikarnir fara fram í Þjóðmenningarhúsinu og eru auglýstir þar . Listrænir stjórnendur eru Svanur Vilbergsson og Ögmundur Þór Jóhannesson .